Man sterf toe kar deur grensmuur ploegDie voertuig se wrak. Foto: Rescue Care ŉ 33-jarige man is Woensdag dood en sy vrou beseer toe die motor waarin hulle gery het die pad verlaat en deur ŉ grensmuur van ŉ huis in Queensburgh, wes van Durban, geploeg het. Garrith Jamieson, woordvoerder van Rescue Care Paramedics, het gesê die voorval het omstreeks 10:10 op die hoek van Main- en Morrisonweg plaasgevind. “Die man wat bestuur het, het vermoedelik om mediese redes beheer oor die voertuig verloor. Die voertuig het die pad verlaat, is teen ŉ steilte af en het deur die grensmuur van ŉ huis geploeg,” het Jamieson gesê. Die man was in ŉ kritieke toestand toe paramedici by die toneel opgedaag het. Ten spyte van paramedici se volgehoue pogings om sy lewe te red, is hy op die toneel dood. Sy vrou het matige beserings opgedoen en is met ŉ ambulans na ŉ nabygeleë hospitaal geneem vir verdere behandeling. Geen ander voertuie was in die ongeluk betrokke nie en niemand anders is beseer nie. Die polisie was op die toneel om verdere ondersoek in te stel. ‘n Foto van die toneel. Foto: Rescue Care